**BESZÁMOLÓ**

**A BONYHÁDI KÖZÖS ÖNKORMÁNYZATI HIVATAL**

**2022. ÉVI MUNKÁJÁRÓL**



Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 84.§-a értelmében a helyi önkormányzat képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására polgármesteri hivatalt vagy közös önkormányzati hivatalt hoz létre. A hivatal közreműködik az önkormányzatok egymás közötti, valamint az állami szervekkel történő együttműködésének összehangolásában.

Az Mötv. 85.§ (1) bekezdése értelmében közös önkormányzati hivatalt hoznak létre azok a járáson belüli községi önkormányzatok, amelyek közigazgatási területét legfeljebb egy település közigazgatási területe választja el egymástól, és a községek lakosságszáma nem haladja meg a kétezer főt.

A Bonyhádi Közös Önkormányzati Hivatal (a továbbiakban: Hivatal) 2013. január 1-jén alakult Bonyhád város és 8 község részvételével. 2020. január 1-jétől – immár 10 településre bővülve – Bonyhád város, Bátaapáti, Bonyhádvarasd, Grábóc, Izmény, Kisdorog, Kisvejke, Mórágy, Mőcsény és Váralja községek önkormányzatai közös önkormányzati hivatalt hoztak létre az Mötv. 84-85. § rendelkezései alapján megalkotott megállapodással. A Bonyhádi Közös Önkormányzati Hivatal új Szervezeti és Működési Szabályzata (a továbbiakban: SzMSz) 2021. február 1-jén lépett hatályba, jelentősen megváltoztatva a korábban hatályban lévő osztályszerkezetet.

A közös önkormányzati hivatal székhelye Bonyhád város, ugyanakkor valamennyi községben kirendeltség működik. Állandó kirendeltség található Bátaapáti, Izmény, Kisdorog, Kisvejke, Mórágy, Mőcsény és Váralja községekben, míg Bonyhádvarasd, Grábóc esetében időszakos ügyfélszolgálat biztosítja a feladatellátást. Az állandó kirendeltségek közül 5 községben 1-1 fő köztisztviselő, 1 településen 2 fő, míg 1 községben 4 fő köztisztviselő látja el a feladatokat. A pénzügyi-gazdálkodási feladatok ellátása 4 község esetében helyben történik, 5 község esetében a Pénzügyi Osztály munkatársai Bonyhádról látják el ezen feladatokat. A jegyzői feladatokat valamennyi településen megfelelő képzettséggel/végzettséggel rendelkező kolléga látja el, hetente több alkalommal személyes jelenlét biztosítása mellett.

1. **Személyi és tárgyi feltételek**

A Bonyhádi Közös Önkormányzati Hivatal engedélyezett létszáma 2021. február 1-jétől 59,25 álláshely. 2022-ben ez a létszám változatlan maradt, 6 fő tartósan távollevő kolléga helyén 4 fő helyettesítő volt, 3 kolléga jött vissza fizetés nélküli szabadságról, közülük 1 fő távozott tőlünk. 1 kollégát 2023. évben várunk vissza. A hivatal köztisztviselői rendelkeznek a munkakörük ellátásához szükséges iskolai és szakmai végzettséggel, mintegy 66% felsőfokú végzettségű, az elmúlt év adatához képest nem változott. A dolgozók nagy többsége alapvizsgával és szakvizsgával rendelkezik, 2022. március 31-én 3 dolgozó teljesítette sikeresen a közigazgatási alapvizsga letételének kötelezettségét, és további 2 fő teljesítette szakvizsga kötelezettségét 2022. évben.

A munkavégzéshez szükséges tárgyi feltételek mind a Közös Hivatal székhelyén, mind a községek kirendeltségein rendelkezésre állnak. Ez utóbbi helyeken az önkormányzatok az elmúlt években törekedtek saját források és pályázati támogatások felhasználásával a hivatali épületeket felújítani, a munkakörülményeket javítani.

Az energiaárak drasztikus emelkedése okán a Hivatal is takarékossági intézkedések bevezetésére kényszerült. A 2022-es fűtési idény kezdetétől a kollégák a pénteki munkanapokat otthoni munkavégzéssel töltik. Bár tartottunk ennek hatékonyságától, mára elmondható, hogy a kísérlet sikeresnek bizonyult, a kollégák megszokták a home office intézményét, és az ügymenetben semmilyen késedelemmel nem kellett szembesülnünk. Az ennek folytán elért megtakarítás a székhely épületben - hozzávetőlegesen - a 2021. év azonos időszakához képest gázfogyasztásban 28%, villamos energia fogyasztásban 37%.

A 2022. év második félévében napi rendszerességgel 6-7 kolléga – a GESZ-szel együttműködve - foglalkozott folyamatosan az önkormányzat és intézményei, továbbá a lakás- és egyéb ingatlan állomány energia felhasználásával, beszerzésével, a szolgáltatók és az Államkincstár felé leadandó adatszolgáltatásokkal, az energetikai szakemberrel és egyéb érintettekkel való folyamatos egyeztetéssel, a néhány napos időtartamú jogvesztő határidők betartásával. Meglátásom szerint a csapatmunka eredményes volt, a központosított közbeszerzési rendszerben sikeres eljárás bonyolódott a gáz és villamos energia beszerzésre.

A Közös Önkormányzati Hivatal munkatársai – kiemelten a jegyzői feladatokat ellátó kollégák – a községeket is folyamatosan segítették ebben a munkában.

1. **Gazdálkodás**

A Bonyhádi Közös Önkormányzati Hivatal a költségvetési szervekre vonatkozó jogszabályi rendelkezések értelmében önállóan gazdálkodó költségvetési szerv. Az Mötv. 85.§ (11) bekezdés szerint a közös hivatal működési költségeit a közös hivatalhoz tartozó önkormányzatok - eltérő megállapodásuk hiányában - lakosságszámuk arányában biztosítják.

A működéshez biztosított állami támogatás Bonyhád Város Önkormányzata számlájára kerül folyósításra. A hivatal költségvetésében van megtervezve valamennyi személyi juttatás a járulékaival, a kiküldetések, költségtérítések, továbbá az éves képzési költségek, valamint a közösen felmerülő dologi kiadások. A kirendeltségek, valamint a székhely épületének dologi kiadásai a települések költségvetésében kerülnek megtervezésre, a személyi kiadásokhoz két település járult hozzá 2022. évben is – az ott dolgozó kollégák átlagnál kedvezőbb bérezése okán. Várhatóan 2023-tól lesz szükség első alkalommal a többi településtől is hozzájárulás befizetésére annak ellenére, hogy a létszám nem növekedett. A 2023. év elején bevezetett 10%-os illetményalap emelést a településekkel leegyeztettük, azzal valamennyi polgármester egyetértett.

1. **Jegyzői feladatok ellátása, ügyfélfogadás**

Az Mötv. 86.§(1) bekezdés értelmében a közös önkormányzati hivatal jegyzője, vagy aljegyzője, vagy megbízottja köteles a képviselő-testület ülésén részt venni, és ott a szükséges tájékoztatást megadni, továbbá a (2) bekezdés szerint az érintett képviselő-testületek megállapodása alapján köteles biztosítani az egyes településeken történő ügyfélfogadást. 2021. május óta két községben (Mórágy, Bátaapáti) jegyzői feladatokat ellátó kolléganő szülési szabadságon van, itt a jegyzői feladatokat helyettesítéssel látjuk el. Várhatóan 2023. novemberében számíthatunk ismét a kolléganő munkájára. A 10 településen jelenleg 4 fő látja el a jegyzői teendőket, ez időnként (pl. egy fő kiesése esetén, vagy a feladatok halmozódása esetén) kevésnek bizonyul.

Az állandó és időszakos ügyfélszolgálatok működtetésével a kirendeltségek biztosítják valamennyi községben az ügyfélfogadást, azonban folyamatosan törekedni kell arra, hogy minden településen a lakossági igényekhez igazodjon az ügyfélszolgálatok működése.

1. **A képviselő-testületek, bizottságok, nemzetiségi önkormányzatok, társulások működésével kapcsolatos feladatok**

**Hivatali működés**

A képviselő-testületek, bizottságok, nemzetiségi önkormányzatok, társulások működését Szervezeti és Működési Szabályzatok, együttműködési megállapodások, társulási megállapodások, munkatervek szabályozzák, amelyek a hatályos jogszabályoknak és a helyi igényeknek megfelelően kerültek kialakításra.

A képviselő-testületi jegyzőkönyvek a Tolna Megyei Kormányhivatal részére a Törvényességi Felügyelet Írásbeli Kapcsolattartás (TFÍK) Modulon keresztül feltöltésre kerültek.

A közös hivatal 10 településén 2022. évben összességében 296 testületi, bizottsági, nemzetiségi önkormányzati, illetve társulási ülés került megtartásra. Ez 152-vel több, mint a covid járvánnyal terhelt 2021-es év adata.

Valamennyi településen valamennyi önkormányzat és nemzetiségi önkormányzat eleget tett a közmeghallgatás tartási kötelezettségének.

Az év során összesen 126 rendeletet, valamint 3211 határozatot hoztak a testületek és egyéb szervek. Ezen felül 366 db nemzetiségi önkormányzati döntés született.

2022. évben a Bonyhádi Közös Önkormányzati Hivatalhoz tartozó településeken az alábbi számú testületi ülések kerültek megszervezésre

**Bonyhád**

Bonyhád Város Önkormányzata 33 ülés (19 nyílt ülés, 14 zárt ülés)

Humán Bizottság 23 ülés (11 nyílt ülés, 12 zárt ülés)

Pénzügyi Bizottság 19 ülés (11 nyílt ülés, 8 zárt ülés)

Bonyhádi Német Önkormányzat 15 ülés (14 nyílt ülés, 1 zárt ülés)

Bonyhádi Német Önkormányzat Pénzügyi Biz. 4 ülés

Bonyhád Város

Roma Nemzetiségi Önkormányzata 11 ülés (9 nyílt ülés, 2 zárt ülés)

VÖT Társulási tanácsülés 6 ülés

**Bátaapáti**

Bátaapáti Község Önkormányzata 24 ülés

Ügyrendi Bizottság 1 ülés

**Bonyhádvarasd**

Bonyhádvarasd Község Önkormányzata 15 ülés

Ügyrendi Bizottság 1 ülés

Német Önkormányzat Bonyhádvarasd 5 ülés

**Grábóc**

Grábóc Község Önkormányzata 11 ülés

Ügyrendi Bizottság 6 ülés

**Izmény**

Izmény Község Önkormányzata 14 ülés

**Kisdorog**

Kisdorog Község Önkormányzata 11 ülés

Ügyrendi Bizottság 5 ülés

Kisdorogi Német Önkormányzat 8 ülés

**Kisvejke**

Kisvejke Község Önkormányzata 20 ülés

Kisvejkei Roma Önkormányzat 6 ülés

Kisvejkei Német Önkormányzat 7 ülés

**Mórágy**

Mórágy Község Önkormányzata 16 ülés

Mórágyi Roma Nemzetiségi Önkormányzat 7 ülés

Mórágyi Német Nemzetiségi Önkormányzat 7 ülés

**Mőcsény**

Mőcsény Község Önkormányzata 16 ülés

Ügyrendi Bizottság 2 ülés

**Váralja**

Váralja Község Önkormányzata 16 ülés

Váraljai Német Nemzetiségi Önkormányzat 5 ülés

Jogi és Ügyrendi Bizottság 5 ülés

Váralja Község és Nagymányok Város

Szociális intézményfenntartó Társulási Tanácsa 4 ülés

**Összesen: 296 ülés**

2022. évben a Bonyhádi Közös Önkormányzati Hivatalhoz tartozó települések önkormányzatainál, társulásainál az alábbi számú döntések születtek

|  |  |  |  |
| --- | --- | --- | --- |
|  | **Rendeletek** | **Testületi/polgármesteri/elnöki**  **/bizottsági /társulási határozatok** | **Nemzetiségi önkormányzat határozatai** |
| **Bonyhád összesen** | **17** | **741** | **169** |
| Bonyhád Város Önkormányzata | 17 | 234 |  |
| Bonyhádi Német Önkormányzat |  | 7 | 88 |
| Bonyhád Város  Roma Nemzetiségi Önkormányzata |  | 0 | 81 |
| Humán Bizottság |  | 349 |  |
| Pénzügyi Bizottság |  | 115 |  |
| VÖT |  | 36 |  |
| **Bátaapáti** | **8** | **342** |  |
| **Bonyhádvarasd** | **15** | **57** | **16** |
| **Grábóc** | **11** | **69** |  |
| **Izmény** | **10** | **327** |  |
| **Kisdorog** | **14** | **71** | **70** |
| **Kisvejke** | **12** | **70** | **24** |
| **Mórágy** | **10** | **377** | **76** |
| **Mőcsény** | **12** | **92** |  |
| **Váralja** | **17** | **565** | **11** |
| **Települések összesen:** | **126** | **3211** | **366** |

A testületi munkával kapcsolatban elmondható, hogy ebben az évben semmi nem korlátozta a testületi munkát, az ülések száma a 10 településen az előző évi 144-ről 296-ra nőtt. A döntések számában ismét emelkedés mutatkozik, a rendeletek esetében ez az emelkedés 27%, a határozatok és a nemzetiségi önkormányzatok döntései esetében a növekmény nem jelentős.

1. **Az egyes szervezeti egységek működése**

**V.1. Hatósági Osztály**

A hatósági osztály vezetését az aljegyző látja el. Az osztályhoz 16 fő tartozik, ebből 13 fő dolgozott 2022-ben és 3 fő GYED miatt tartósan távol van. 1 fő jegyzői megbízott Bonyhádvarasd, Izmény és Váralja jegyzői feladatait látja el. A Hatósági Osztályhoz tartoznak a Bonyhádvarasd, Grábóc, Izmény, Kisdorog és Váralja kirendeltségein dolgozó kollégák.

A szociális igazgatásban 3 fő, ipar-kereskedelmi igazgatásban 1 fő, anyakönyvi igazgatásban 2 fő, általános igazgatásban 3 fő munkavállaló látta el a feladatokat.

Az aljegyző látja el a jegyzői feladatokat Kisdorog és Grábóc településeken. Továbbá Bonyhád Város Önkormányzata, az Országos Szociális Információs Rendszer (KENYSZI, OSZIR) e-képviselői feladatait. Ennek során a Bonyhádi Varázskapu Bölcsőde és Óvoda, valamint a Bonyhádi Gondozási Központ működési engedélyével kapcsolatos ügyeket intézi. Ezen túl a Gondozási Központ munkatársai és a Bonyhádi Közös Önkormányzati Hivatal szociális feladatokat ellátó köztisztviselői, e-képviselői és e-ügyintézői jogosultságainak kezelése is feladata. Ellátja továbbá a társasházak törvényességi felügyeletével kapcsolatos jegyzői feladatokat.

Az osztály munkájában a legmeghatározóbbak a szociális ügyek (települési támogatások), az anyakönyvi ügyek és az ipari-kereskedelmi igazgatás. A legtöbb ügyfél ezekben az ügyekben keresi fel az osztályt. Nagy ügyfélforgalmat bonyolít le még a közfoglalkoztatás és a közérdekű munkával kapcsolatos ügyintézés.

Az osztály a feladatait az anyakönyvi igazgatás, a hagyatéki ügyek, a talált tárgyak ügyei, a közfoglalkoztatás és közérdekű munka, valamint a birtokvédelmi eljárás kivételével a Bonyhádi Közös Önkormányzati Hivatalhoz tartozó mind a 10 településre kiterjedően ellátja.

A ***szociális igazgatással*** kapcsolatos ügyek kapcsán az osztály látja el a lakásfenntartáshoz, az ápoláshoz, az időskorúak ellátásához, a temetéshez, a létfenntartáshoz, a gyógyszerkiadáshoz, a rászorult gyermekek szünidei táborozásához, a Bursa Hungarica Felsőoktatási Ösztöndíjpályázathoz nyújtott települési támogatások és köztemetések döntés előkészítő és végrehajtási feladatait. Bonyhád Város Önkormányzata és a Bonyhádi Közös Önkormányzati Hivatalhoz tartozó települések egy széleskörű települési támogatási rendszert alakítottak ki, amely azok számára, akik alanyi jogú támogatásban nem részesülhetnek, segítséget jelenthet nehéz élethelyzetükre.

Az ***anyakönyvi igazgatásban*** – melyet 8 település vonatkozásában Bonyhádon látunk el - az adatok, adatváltozások elektronikus rögzítése folyamatos feladatot jelent. Emellett a házasságkötések lebonyolítása sok munkaidőn kívüli feladatot jelent az anyakönyvvezetők számára, amelynek elszámolása a helyi rendeletben meghatározott módon történik. A ***hagyatéki ügyek*** esetében a halotti anyakönyvvezetést követően a hagyatéki leltár felvétele, esetleges póthagyaték felvétele és a közjegyző számára történő megküldése jelent feladatot.

Az ***ipar-kereskedelmi igazgatást*** ellátó 1 fő ügyintéző feladatai közé tartozik a bejelentés köteles, a működési engedély köteles kereskedelmi tevékenység, a szálláshely üzemeltetéssel kapcsolatos eljárás, valamint a bejelentés köteles és a telepengedély köteles ipari tevékenységgel kapcsolatos eljárások lefolytatása.

A jegyző hatáskörébe tartozó ***birtokvédelmi eljárás*** nagy körültekintést igényel, hisz a bejelentő állampolgárokat érzékenyen érintő ügytípusról van szó. Az ügyben hozott döntést, ha sérelmesnek tartja az egyik fél, akkor bíróságtól kérhető a határozat megváltoztatása.

A ***gyámhatósági feladatok*** közé tartozik a rendszeres gyermekvédelmi kedvezmény, illetve a gyermekek hátrányos/halmozottan hátrányos helyzetének megállapítása, ill. felülvizsgálata előkészítése, adminisztrációja.

A ***közfoglalkoztatási programot*** 2022-ben 16 fő foglalkoztatottal kezdte Bonyhád Város Önkormányzata, mely év végére lecsökkent 15 főre. A velük kapcsolatos, teljes körű munkaügyi adminisztráció, valamint a járási hivatallal történő kapcsolattartás jelentős adminisztratív feladatot jelent az általános igazgatási ügyintézőnek. 2022-ben a Foglalkoztatási Osztály már nem indított nagy számban tanfolyamokat, csak a hosszabb távú közfoglalkoztatási programokat.

***Környezet-tanulmánnyal*** kapcsolatos megkeresések a bíróságoktól, illetve a járási hivatalok gyámügyi osztályairól érkeznek elsősorban a hivatalhoz.

A haszonbérlettel és az adás-vétellel kapcsolatos ***földhirdetményeknél*** változás történt a 2022-es évben. Tavaly óta már a helyi, illetve a megyei földhivatalnak nyújtják be az ügyfelek a haszonbérleti és adásvételi szerződéseket, melyeket a földhivatalok ellenőrzés után továbbítanak nekünk közzétételre. A hirdetményi úton közzétett szerződések a lejárat után ismét a földhivatalhoz kerülnek bejegyzésre. Pontos, határidőre történő teljesítést igényel az ügyintézés a földtörvényben foglaltaknak megfelelően, hiszen jelentős anyagi érdek fűződik minden szerződéshez.

***Hirdetmények kifüggesztése*** a különböző hatóságoktól, hivatalos szervektől, bíróságoktól folyamatosan érkezik az év során. Annak teljesítéséről minden esetben írásban visszaigazolást adunk a megkereső szervnek.

***Talált tárgyak*** kapcsán az osztály látja el a talált tárgy átvételével, őrzésével és találó részére történő átadásával kapcsolatos feladatokat a Ptk-ban foglaltak szerint.

A ***hatósági bizonyítványok*** kiadása jelentősen megnövekedett a tavalyi évben, a gázkedvezményt igénylők nagy száma miatt. Ezekben az esetekben a kérelmet követően a helyszíni szemle megtartása után kerültek kiadásra a hatósági bizonyítványok, illetve elenyésző esetben az elutasító határozatok.

***Egyéb igazgatási ügyek*** közül a Közoktatási Információs Rendszerben (KIR) történő fenntartói adatszolgáltatás, szociális és szolgálati lakásigények nyilvántartása, mezőgazdasági vadkárokkal kapcsolatos feladatok, méhészek nyilvántartása, ebek nyilvántartása, zajkibocsátási határértékének megállapítása, rendezvények engedélyeztetési eljárása érdemel említést. Az osztály feladatkörébe tartozó OSAP és egyéb statisztikai jelentések rögzítése és megküldése.

***A jelentősebb ügytípusok száma 2022-ban:***

Anyakönyvi igazgatás                                                           1433 db  
Települési támogatások                                                         1131 db  
Hagyatéki ügyek                                                                     276 db  
Földhirdetmények kifüggesztése                                            224 db  
Hirdetmények kifüggesztése                                                   184 db  
Hatósági bizonyítványok kiállítása                                         166 db  
Gyámhatósági ügyek                                                               164 db  
Adatszolgáltatások személy-és lakcímnyilvántartásból          152 db  
Kereskedelmi igazgatás, szálláshely                                       138 db  
Közfoglalkoztatás, közérdekű munka                                     90 db  
Szociális és szolgálati lakásügyek                                            36 db

Az előző év adataival összevetve a legtöbb ügytípusban minimális csökkenés tapasztalható, legnagyobb mértékben a közfoglalkoztatottak, közérdekű munka területén. Emelkedés legjelentősebb mértékben a hatósági bizonyítványok területén volt.

A Hatósági Osztály igen hangsúlyos feladatai közé tartozik a ***bizottságok és a testületi ülések*** előkészítése, a jegyzőkönyv vezetés és a döntések végrehajtásának figyelemmel kísérése. A feladatot 1 fő ügyintéző látja el, az ülések és a döntések számát a beszámoló IV. pontja tartalmazza.

**V.2. Városfejlesztési és Jogi Osztály**

A Városfejlesztési és Jogi Osztályon 8 fő dolgozott a tavalyi év során a Bonyhádi Közös Önkormányzati Hivatal székhelyén, valamint 5 fő az osztályhoz tartozó Bátaapáti, Mórágy, Mőcsény, Kisvejke kirendeltségeken.

Az osztályhoz tartozó kirendeltségek tekintetében elmondható, hogy Bátaapáti, Mőcsény, valamint Mórágy kapcsán a Társadalmi Ellenőrző és Tájékoztató Társulástól kapott támogatás felhasználása és elszámolása többlet feladatot jelentett az elmúlt évben is az ügyintézők részére.

Mőcsény Község Önkormányzata, valamint Bátaapáti Község Önkormányzata 100%-os önkormányzati tulajdonú gazdasági társasággal is rendelkezik Mőcsény-Ker Kft. valamint Apáti-Ker Kft. néven. A két cég üzemelteti a helyi élelmiszerüzletet a lakosok zavartalan és megfelelő minőségű ellátása érdekében.

Az osztályhoz tartozó kirendeltségek mindegyikén működik falugondnoki szolgálat a helyi lakosok megelégedésére.

A kirendeltségek tekintetében folyamatos a pályázati lehetőségek nyomon követése és pályázatok benyújtása, jellemzően a Magyar Falu Program keretein belül, ezen benyújtott pályázatokat külön mellékletben mutatjuk be.

A ***humánpolitikai feladatok*** keretében ellátjuk a közös önkormányzati hivatal valamennyi munkavállalójával kapcsolatos munkajogi teendőket. Emellett az osztály látja el az intézmények, illetve az önkormányzati cégek tekintetében szükséges vezetői pályázatok kiírását.

Háziorvosi körzetek, házi gyermekorvosi, iskola-fogorvosi, védőnői körzetek esetében a humánpolitikai ügyintéző gondoskodik a feladat-ellátási szerződés megkötéséről, módosításáról, működési engedéllyel, finanszírozási szerződéssel kapcsolatos feladatok ellátásáról, a körzethez való csatlakozással, NEAK-finanszírozással kapcsolatos teendőkről.

A ***Társulással kapcsolatos feladatok*** ellátása a Völgységi Önkormányzatok Társulása, mint intézményfenntartó társulás által ellátott feladatköröket takarja.

A Völgységi Önkormányzatok Társulása, mint intézményfenntartó társulás hét éve három tagcsoportban – a 25 tagönkormányzat egyedi igényeit figyelembe véve - látja el a társulási megállapodásban rögzített feladatait.

A tavalyi évben a Társulási Tanács hat alkalommal – Mórágyon, Tevelen, Cikón, Bátaapátiban és két alkalommal Bonyhádon - ülésezett. Tavaly 33 írásbeli előterjesztés készült, és 36 határozat született. A tanácstagok részvételi aránya az üléseken: 19,5 fő volt átlagosan. A határozatban megjelölt határidők teljesültek.

Tagok1 csoportban 25 település vett részt. Az ügyintézés szempontjából feladat a tanácsülések helyszínének, időpontjának szervezése, biztosítása, előterjesztések írása, a 25 települési képviselő-testület társulásra vonatkozó előterjesztésekkel történő ellátása, a határozatok nyilvántartása, a tanácsülések jegyzőkönyvezése, határozat-kivonatok kiadmányozása, és a társulási közfeladatok ellátásával kapcsolatos szervezés, iratkezelés, banki, kincstári és kormányhivatali ügyintézés.

A Társulási Tanács a 8/2022. (II. 18.) VÖTth. határozatában döntött arról, hogy a *Társulási közművelődési pályázatot* a 7/2022. (II.18.) VÖTth. költségvetési határozat pénzügyi tartalék terhére kiírja. A felhívást a 34/2021. (XI.26.) VÖTth. tanácshatározatban elfogadott *Társulási közművelődési pályázat keretfelosztási szabályzata* szerinti céllal és tartalommal tette közzé. A pályázati felhívásra 19 településről 28 db pályázat érkezett be összesen 2.699 eFt támogatási igénnyel, hat településről nem érkezett pályázat. A keretfelosztási szabályzat szerint elutasított pályázat nem volt, a 3.000 eFt keretből a 28 pályázó 2.400 eFt támogatást nyert. A keretfelosztásról a tanács a 10/2022. (IV.08.) VÖTth. határozatban döntött. A 28 pályázati támogatási szerződés elszámolása a hiánypótlásokat követően lezárult.

A tavalyi évben 13 megrendelés érkezett a *Társulási rendezvénysátorra*. A megrendelők és a szállító Bonycom Nkft. közötti ügyintézést a társulási ügyintéző végezte, a bérlések rendben zajlottak.

A VÖT kezdeményezésére 2015. november 12-én létrehozott és működtetett *Völgységi Értéktár Bizottság* *(VÉB)* 2022. december 5-én 3 nemzeti érték bejegyzését kezdeményezte. Jelen pillanatban a Völgységi Tájegységi Értéktárban 95 érték szerepel. 2022. június 17-én a Tolna Megyei Értékár Bizottság Érték-díjat adományozott munkája elismeréséért a Völgységi Értéktár Bizottság számára.

A 2014-ben létrehozott *Bonyhádi Települési Értéktár* *Bizottság (BTÉB)* működése 2022. évben a jogszabályi előírásoknak megfelelt. A BTÉB 2022. december 5-én ülésezett, négy határozatot hozott, és három nemzeti értéket vett fel a települési értéktárba. A bonyhádi értéktár jelenleg 85 nemzeti értéket tartalmaz.

Tagok2 csoportban 21 település vett részt. A feladatellátást ebben a tagcsoportban: a központi háziorvosi ügyelet, azaz az egészségügyi alapellátás együttes szervezése (20 település), a belső ellenőrzés (20 település), a Völgységi hírlevél megjelentetése (16 település) és a fogyatékossággal együtt élők nappali ellátása (21 település) jelenti.

A *központi háziorvosi ügyelet* a város tulajdonában levő Ablonczy-házban működik. 2016-tól a települések lakosságarányos hozzájárulást fizetnek a feladatellátó BZS Bt-nek. A társulási tanács a 24/2021. (IX.26.) határozatban fogadta el az 50 Ft/lakos/hó hozzájárulási összeget, amely az előző évhez (44 Ft/lakos/hó) képest 13,68 %-os emelést jelentett. A 2022. évben a hozzájárulás díját az érintett 20 tagönkormányzat befizette a BZS BT-nek. A társulás ügyintézője koordinálja a befizetések, a határozatok, valamint az éves beszámolók megküldését a tagönkormányzatok, a feladatellátó és a tanács között. A települések külön-külön állnak szerződésben a feladatellátóval.

A *belső ellenőrzési feladatok*at 20 település látja el a társuláson keresztül. Ezt a feladatot vállalkozási szerződés keretében a dr. Kósáné Hetesi Ildikó képviselte Gold Idea Kft. látja el a tanács 26/2021. (XI.26) VÖTth. határozata értelmében.

A *Völgységi hírlevél* 2022-ben – a tervezetteknek megfelelően- öt alkalommal, március, június, augusztus, szeptember, december hónapokban jelent meg. Az újság szerkesztésére, nyomdai munkákra, keresztrejtvény készítésre, az árajánlatok bekérését, a vállalkozási szerződések előkészítését a társulás ügyintézője végezte.

*Fogyatékossággal együtt élők nappali ellátása*, az „Együtt 1 másért” Nappali Intézmény hirtelen megemelkedett energiaszámláinak rendezésére, a működés zavartalan biztosítására a társulási tanács a 11/2022. (IV.08.) határozatban döntött az intézmény egyszeri 500.000,- forintos működési támogatásáról, amely támogatással az intézmény elszámolt. Az intézményben az ellátottak száma 2021-ben: 24 fő, ami megegyezik az engedélyezett létszámmal. Az ellátottak átlagéletkora: 33,9 év.

Tagok3 csoportban 25 települési önkormányzat jogszabályban előírt család és gyermekvédelmi, valamint idősellátási közfeladatokat lát el a VÖT fenntartásában működő *Bonyhádi Gondozási Központon* (BGKP) keresztül. Az ellátott közfeladatok száma ebben a tagcsoportban: 16. Az intézmény fenntartóval kapcsolatos ügyintézését, továbbá a hatósági vonatkozású ügyintézést a társulás ügyintézője az intézményvezetővel és a szakhatóságokkal egyeztetve végzi.

A társulás által fenntartott intézmény költségvetését a 7/2022. (II.18.) VÖTth. tanácshatározat tartalmazza. Az első félévben az intézmény Szakmai programját a Család- és gyermekjóléti központ és a Család- és gyermekjóléti szolgálat kormányhivatali ellenőrzését megelőzően és azt követően is módosította a fenntartó a 17/2022. (V.31.), 22/2022. (IX.09.) és 34/2022. (XII.13.) határozatokkal.

A ***pályázati feladatokat*** Bonyhád város tekintetében a Városfejlesztési és Jogi osztály bonyolítja, míg a közös hivatalhoz tartozó településeken - többségében - a jegyzői megbízottak vesznek részt ezen feladatok ellátásában. Bonyhád város 2022. évi pályázatait a beszámoló 1. számú, a községek elmúlt évi pályázatait a beszámoló 2. számú mellékletét képező táblázatban szerepeltetjük. Bonyhád város elmúlt évi közbeszerzéseiről külön előterjesztés keretében számolunk be. Az osztály tekintetében a legjelentősebb feladat azon túl, hogy sikeresen záruljanak a még nem zárult előző fejlesztési ciklus pályázatai, hogy megfelelően fel tudjunk készülni a következő uniós ciklus fejlesztési lehetőségeire, és azokat maximálisan ki tudjuk használni.

***Ügyiratkezelés:*** az iktatási, ügyiratkezelési feladatok ellátása az ASP szoftver alkalmazásával történik a közös hivatal valamennyi kirendeltségén. Az ASP rendszer a helyi önkormányzatok feladatellátását támogató rendszer, amely tartalmazza az önkormányzati gazdálkodást, az ingatlanvagyon-nyilvántartást, a helyi adóztatást, ipari és kereskedelmi igazgatást, iratkezelést támogató integrált szakrendszereket, a szakrendszeri szolgáltatásokat összefogó és azok menedzsmentjét biztosító keretrendszert, valamint az ügyfélszolgálati és csatlakoztatási koordinációs feladatokat támogató rendszereket. Ezek együtt biztosítják az elektronikus ügyintézéshez szükséges technológiákat. A folyamatos fejlesztéseknek köszönhetően a jövőben az ügyintézők könnyebben tehetnek eleget az adatszolgáltatási kötelezettségeiknek, továbbá hozzáférhetnek a központi nyilvántartások adataihoz is.

2022. évben iktatott ügyiratszámok

Főszámok összesen: 42.549 db Alszámok összesen: 63.087 db

Ebből

Pénzügyi Osztály 37.171 db 40.651 db

Hatósági Osztály 3.862 db 15.814 db

Műszaki Osztály 962 db 2.705 db

Városfejlesztési és Jogi O. 302 db 1.525 db

Egyéb 252 db 2.392 db

A korábbi évek (előző beszámoló) adataival összevetve azt látjuk, hogy az iktatott ügyiratok száma a 2021-es évhez képest jelentős mértékben, mintegy 82%-kal emelkedett. Fenti számok a kirendeltségeken iktatott ügyiratokat nem tartalmazzák, arról az alábbiakban számolok be.

2022. évben a Kirendeltségeken iktatott ügyiratszámok

Főszámok összesen: 4.893 db Alszámok összesen: 13.904 db

Ebből

Bátaapáti 610 db 2.278 db

Bonyhádvarasd 284 db 1.062 db

Grábóc 322 db 1.224 db

Izmény 503 db 1.225 db

Kisdorog 450 db 1.995 db

Kisvejke 599 db 1.788 db

Mórágy 988 db 1.655 db

Mőcsény 310 db 816 db

Váralja 827 db 1.861 db

Az osztály munkatársai látják el a Bonyhádi Német Önkormányzat, valamint Roma Önkormányzat munkaszervezeti feladatait is, melyből a legjelentősebb feladat a nemzetiségi önkormányzatok képviselő-testületi üléseinek előkészítése, döntéseinek végrehajtása.

Az ***informatikai feladatokat*** vállalkozói szerződés keretében láttatjuk el. Az elmúlt néhány év bizonyította a rendszer működőképességét. Tekintettel arra, hogy ebben a formában is biztonsággal ellátható a feladat, a hivatal számára megtakarítást eredményez, hosszú távon is ebben a konstrukcióban érdemes gondolkodni.

**V.3. Műszaki Osztály**

A műszaki osztály feladata igen sokrétű, egyrészről hatósági feladatokat lát el, másrészről városüzemeltetési, vagyongazdálkodási, beruházási, védelmi igazgatással kapcsolatos, bizonyos gondnoki, településrendezési feladatokat, valamint a közterület felügyeletet.

***Hatósági feladatok***

Bonyhádon és a Közös Önkormányzati Hivatalhoz tartozó 9 településen szakhatóságként működünk közre más szakági hatóságok eljárásaiban, továbbá a környezetvédelmi, természetvédelmi, vízügyi és útügyi hatósági feladatok is ellátjuk.

Az építésügyi hatósági feladatellátást 2020. március 1-jét követően a Tolna Megyei Kormányhivatal vette át. A munkavégzéshez egy munkaállomást és kollégát adtunk át.

A szakmai konzultáció biztosítása a településrendezési tervnek való megfelelés céljából továbbra is feladatunk maradt.

A sokrétű és jelentősen változó jogszabályi környezet miatt fokozott figyelmet kíván az általunk ellátott szakterület, ezért nagy hangsúlyt kell fektetni az előzetes egyeztetésekre, az ügyfelek és tervezőik tájékoztatására, amit nagy számban igénybe is vesznek.

Településrendezési feladatok

Településrendezési ügyek, a tervek karbantartása, módosítása, ezek eljárásainak lefolytatása, helyi értékvédelem is az osztály feladata, a képviselő-testület talán ezen feladatkörrel találkozik a leggyakrabban.

Az osztály munkájához kapcsolódik a városi főépítész feladatköre is, amelyek közül a legtöbb kérelem településképi eljárások - településképi vélemény, településképi bejelentés - témakörben érkezik. A főépítész segítésére a háttérmunkát szintén az osztály végezi el. A városi főépítész megbízással látja el feladatát, havonta két alkalommal tart ügyfélfogadást.

Polgármesteri hatáskör a rendeltetésváltozás engedélyezések köre, amelyben osztályunk szintén közreműködik.

***Városüzemeltetési, beruházási feladatok***

A városüzemeltetési jellegű feladatok rendkívül sokrétűek: beruházások, felújítások előkészítése, lebonyolítása, útügyi hatósági feladatok, közterület-használati ügyek, a közműfejlesztés, kommunális ügyek, zöldterület fenntartás, fakivágás, kártevő irtás, játszóterek, közterület bontási ügyek, közútkezelői nyilatkozatok, forgalomszabályozás, helyi tömegközlekedés, parkolás, behajtási engedélyek, közterület-felügyelet, önkormányzati ingatlanok, intézmények, lakásgazdálkodás, lakások karbantartása, felújítása, fejlesztések engedélyezésének bonyolítása.

Beruházásaink a költségvetésben jóváhagyott, valamint a beadott és elnyert pályázatok tételeiből állnak, amelyeknél a tervezéstől a befejezésig közreműködünk, és folyamatában rendszeres ellenőrzéseket végzünk.

Az önkormányzati beruházások, felújítások a VIIR (Virtuális Interaktív Ingatlan- nyilvántartási Rendszerben) kerülnek rögzítésre. A kommunikáció az önkormányzat és a Bonycom Kft. között dokumentáltan folyik az építési munkák során. A rendszerben rögzítésre kerültek az önkormányzati ingatlanok, feltöltve minden rendelkezésre álló adattal, műszaki dokumentációval. (alapdokumentumok, műszaki állapot jellemzői, tervek, fotók, az elvégzett karbantartási munkák, fejlesztések, energetika, közművek).

2017-től ismét osztályunk végzi a környezetvédelmi, természetvédelmi és vízügyi hatósági és önkormányzati ügyeket, amelyek közül jelentős a bezárt hulladéklerakó utógondozásával kapcsolatos feladatok végzése, de ide tartoznak többek között a hulladékgazdálkodási feladatok is, továbbá a kútfúrási engedélyek, szennyvíztisztító berendezések engedélyezése.

2020-tól új feladat a hulladékradar által megadott illegális szemétlerakások felszámolásában a szükséges intézkedések megtétele.

2018. tavaszától a vagyongazdálkodással kapcsolatos feladatellátás, a vagyonkataszter vezetése, valamint a gondnoki feladatokból a liftekkel, tűzvédelemmel, vagyonvédelemmel kapcsolatos ügyek is kiegészítették munkakörünket.

Ezen feladatokat Bonyhád város területén látjuk el.

A műszaki osztály feladatait részletesen a Szervezeti és Működési Szabályzat tartalmazza.

***Személyi feltételek***

Az osztály feladatait a 2022. év első felében 8 fő végezte: 1 fő a környezet-természet-vízügyi feladatokat, 2 fő városüzemeltetési-, beruházási feladatokat, 1 fő vagyongazdálkodási feladatokat, 1 fő a településrendezési feladatokat látta el, ezenkívül 2 fő közterületfelügyelő és az osztályvezető. 2022-ben egy kollégánk nyugdíjba ment, így a városüzemeltetési- és beruházási, valamint a vagyongazdálkodási feladatokat megosztva két fővel végeztük. 2022. októberében az osztályvezető személyében történt változás.

Köztisztviselőink rendelkeznek a munkakörük ellátásához szükséges iskolai és szakmai végzettséggel, kötelező és szabadon választott továbbképzéseken is részt vesznek. Munkánk végzéséhez a megfelelő feltételek, munkaeszközök biztosítottak.

A munkakapcsolat a hivatal többi osztályával jó, számos ügyben egymás eljárásaiban, főleg a pályázatoknál, közbeszerzéseknél is részfeladatokat végzünk. Ezek és a nagy számban igénybe vett szakmai konzultációk az iktatott ügyiratszámban nem jelennek meg.

A Bonyhádi Közös Önkormányzati Hivatal településein felmerülő műszaki kérdésekben, feladatokban a települések rendelkezésére állunk, segítjük és előkészítjük a jegyzői feladatokat ellátó kollégáink döntéseit.

Ügyiratforgalmunk az alábbiak szerint alakult az elmúlt két évben:

|  |  |  |  |
| --- | --- | --- | --- |
| 2021 | | 2022 | |
| főszám | alszám | főszám | alszám |
| 945 | 2967 | 940 | 2662 |
| összesen | **3912** | összesen | **3602** |

2022. évben fellebbezés egy ügyben sem érkezett, ami azt mutatja, hogy az ügyek 100 %-a első fokon elintézett, az ügyintézés törvényes, az állampolgárok elfogadják a hivatal döntéseit.

Felettes hatósági ellenőrzésünk 2022-ben a Takarnet használatnál volt, a vizsgálat nem tárt fel hibát, hiányosságot, mindent rendben találtak, munkánkat a törvényesség és a szakma szabályai szerint végeztük.

**V.4. Pénzügyi Osztály**

A pénzügyi osztály feladatai két elkülönülő területet ölelnek fel, úgymint a költségvetési gazdálkodás, valamint az adóigazgatási feladatok. Az osztály szervezete, létszáma ennek megfelelően az alábbi:

|  |  |
| --- | --- |
|  | Álláshelyek száma |
| Osztályvezető | 1 fő |
| Költségvetési csoport | 13,75 fő |
| Adócsoport | 5 fő |

Az év során valamennyi álláshely betöltött volt.

Az osztály szervezetében, feladatellátásában változás az előző évhez képest nem volt.

***1. Költségvetési csoport***

A költségvetési csoport dolgozói a táblázatban felsorolt önkormányzatok, társulások, nemzetiségi önkormányzatok és azok költségvetési szervei gazdálkodásával kapcsolatos feladatokat látják el együttesen 26 gazdálkodó szervezetre vonatkozóan, melyek az alábbiak:

|  |  |
| --- | --- |
| Bonyhád Város Önkormányzata | Bonyhádi Közös Önkormányzati Hivatal |
|  | Bonyhádi Német Önkormányzata |
|  | Bonyhád Város Roma Nemzetiségi Önkormányzata |
| Völgységi Önkormányzatok Társulása |  |
| Bátaapáti Község Önkormányzata | Bátaapáti Óvoda és Konyha |
|  | Társadalmi Ellenőrző és Tájékoztató Társulás |
| Bonyhádvarasd Község Önkormányzata | Német Önkormányzat Bonyhádvarasd |
| Grábóc Község Önkormányzata |  |
| Izmény Község Önkormányzata |  |
| Kisdorog Község Önkormányzata | Kisdorogi Német Nemzetiségi Önkormányzat |
| Kisvejke Község Önkormányzata | Kisvejkei Német Önkormányzat |
|  | Kisvejkei Roma Önkormányzata |
| Mórágy Község Önkormányzata | Mórágyi Óvoda |
|  | Mórágyi Német Nemzetiségi Önkormányzat |
|  | Mórágyi Roma Nemzetiségi Önkormányzat |
| Mőcsény Község Önkormányzata |  |
| Községi Önkormányzat Váralja | Váraljai Német Nemzetiségi Önkormányzat |
| Váralja Község és Nagymányok Város Szociális Intézményeinek Intézményfenntartó Társulása | Váraljai Őszikék Szociális Intézmény |

A csoport feladatait az alábbi csoportosítás szerint ismertetjük:

* a képviselő-testületek döntéseinek előkészítése
* a költségvetések végrehajtása, gazdálkodási feladatok
* az önkormányzat által fenntartott intézmények költségvetési gazdálkodásának irányítói felügyelete.

***A képviselő-testületek döntéseinek előkészítése***

Az év elejének legfontosabb feladata a költségvetési rendelet-tervezetek, költségvetési határozatok jogszabályban meghatározott határidőig történő elkészítése, és a képviselő-testületek, társulási tanácsok részére a 2022. évi költségvetés tervezeteinek benyújtása. A tervezetek elkészültek, és a döntéshozók részére a jogszabály szerinti határidők szerint benyújtásra kerültek.

Az elfogadott költségvetési rendeletek és határozatok alapján határidőre elkészültek, és a Magyar Államkincstár Tolna Megyei Igazgatósága részére benyújtásra kerültek az elemi költségvetések.

A 2021. évi költségvetési gazdálkodás lezárásaként valamennyi gazdálkodó szervezet zárszámadási rendelet-, és határozat-tervezete benyújtásra került.

Emellett a 2022. évi gazdálkodás I. félévi helyzetéről Bonyhád Város Önkormányzati Képviselő-testülete, valamint a Völgységi Önkormányzatok Társulása részére a tájékoztató elkészült. A közös hivatalhoz tartozó önkormányzatok, nemzetiségi önkormányzatok részére igényeik szerint készültek el a gazdálkodásról szóló tájékoztatók.

Fentiek mellett szükség szerint, vagy az Államháztartásról szóló törvényben rögzített határidők szerint módosításra kerültek a költségvetési rendeletek és határozatok.

***A költségvetés végrehajtása, gazdálkodási feladatok***

A testületek döntéseinek előkészítésén túl a csoport 2022. évi feladatainak meghatározó részét a költségvetés végrehajtása jelentette. Ennek keretében megtörtént a számviteli, gazdálkodási szabályzatok, a kötelezettségvállalások nyilvántartásának aktualizálása, a gazdasági események pénzintézeti bonyolítása, azok számviteli rögzítése, a kimenő és beérkező számlák kezelése, utalványok elkészítése, Nemzeti Adó- és Vámhivatal felé a bevallások elkészítése.

A jóváhagyott előirányzatok terhére vállalt kötelezettségek teljesítése a kötelezettségvállalás, pénzügyi ellenjegyzés, teljesítés igazolás, érvényesítés és utalványozás rendjéről szóló szabályzatoknak megfelelően került sor.

A feladatmutatók alapján megállapított támogatások évközi módosítására május és október hónapokban volt lehetőség. Az önkormányzatok részére 2022. évben jóváhagyott, átutalt állami hozzájárulással való elszámolási kötelezettségnek a 2022. évi beszámolási kötelezettség keretén belül kellett eleget tenni.

A dolgozók gondoskodtak az Európai Unió, valamint a hazai támogatással megvalósuló projektek pénzügyi- számviteli feladatairól, az elkülönített bankszámlák vezetéséről, azok könyveléséről, az elszámolások elkészítéséről.

A számviteli munkát jellemző 2022. évre vonatkozó statisztikai adatok az alábbiak:

* Beérkező szállítói számlák 10.168
* Kimenő számlák 7.717
* Utalványrendeletek: 36.788
* Pénztári: befizetések 1.483
* kifizetések 2.434
* Könyvelési tételek 134.870
* Felvitt bankszámlák 243
* Pénztárak 35

***Az Önkormányzat által fenntartott intézmények költségvetési gazdálkodásának szakmai felügyelete***

Az intézményt fenntartó önkormányzatok esetében az intézmény költségvetésének összeállítása, gazdálkodásának lebonyolítása, az időszaki beszámolók elkészítése - tekintettel arra, hogy az intézmények gazdasági szervezettel nem rendelkeznek - a fenntartók feladatát jelentette. Bonyhád Város Önkormányzata intézményeinek gazdálkodási feladatait a Gazdasági Ellátó Szervezet (továbbiakban: GESZ) látja el.

Fontos feladat volt a költségvetési intézményrendszer működőképességének fenntartása, valamint az önkormányzat kötelező feladatainak ellátása. Mindezek figyelembevétele mellett került megtervezésre az intézmények 2022. évi költségvetése. A testületi döntést követőn a fenntartók gondoskodtak az intézmények elemi költségvetésének kidolgozásáról, emellett az éves gazdálkodásukat is folyamatosan figyelemmel kísérték.

Az intézmények számviteli nyilvántartásainak vezetéséről, a jelentések határidőben történő elkészítéséről a fenntartó önkormányzatok, valamint a GESZ gondoskodtak.

A költségvetés tervezése és végrehajtása, beszámolás vonatkozásában több területen is kapcsolódott az osztály 2022. évi feladatellátása a Magyar Államkincstár Tolna Megyei Igazgatóságához.

A legfontosabbak:

- a központi költségvetésből származó források (állami támogatások) igénybevétele a nettó finanszírozás keretében, valamint ezen források év végi elszámolása,

- a feladatmutatóhoz kötött állami hozzájárulások megállapításához szükséges mutatószámok átadása a költségvetési évet megelőzően történt meg; év közben módosításra május és október hónapban volt lehetőség.

- valamennyi elemi költségvetés, időközi költségvetési és mérlegjelentés határidőre megküldésre került.

A költségvetési gazdálkodás informatikai hátterét valamennyi gazdálkodó szervezet esetében a 2018. év során bevezetett ASP rendszer szolgáltatja, amelynek gazdálkodási és irat szakrendszere biztosította a számvitel egységes alkalmazását.

***2. Adócsoport***

Az osztály adócsoportja 2013. január 1-jétől kezdődően a közös önkormányzati hivatalhoz tartozó, alábbi településeken látja el a jegyző hatáskörébe utalt adók, adók módjára behajtandó köztartozások megállapításával, nyilvántartásával, beszedésével, kezelésével, az információs szolgáltatással kapcsolatos feladatokat:

|  |  |
| --- | --- |
| Bonyhád Város Önkormányzata | Kisdorog Község Önkormányzat |
| Bonyhádvarasd Község Önkormányzata | Kisvejke Község Önkormányzata |
| Grábóc Község Önkormányzata | Mőcsény Község Önkormányzata |
| Izmény Község Önkormányzata | Váralja Község Önkormányzata |

Az adócsoport feladata:

- az önkormányzat költségvetésében tervezett adóbevételek biztosítása, lehetőség szerinti növelése.

- a közigazgatási hatósági ügyintés során a szolgáltató jelleg erősítése, szem előtt tartva a jogszerűség, hatékonyság, célszerűség követelményét.

A feladatellátás az alábbi adónemekre vonatkozóan terjedt ki:

- magánszemélyek kommunális adója

- helyi iparűzési adó

- idegenforgalmi adó

- termőföld bérbeadásából származó jövedelemadó

- talajterhelési díj

Egy kivételével valamennyi településen bevezetésre került a magánszemélyek kommunális adója, továbbá valamennyi településen a helyi iparűzési adó. Emellett az átengedett bevételek körébe tartozó termőföld bérbeadásából származó jövedelemadó bevételeinek beszedése is a feladatellátás körébe tartozik. Idegenforgalmi adót két település önkormányzata vezetett be.

A feladatellátás kiemelt része az adókötelezettség megállapítása. Ez a munkafolyamat magába foglalja a benyújtott bevallások, adatbejelentések feldolgozását, az adókötelezettséget megállapító, megszüntető határozatok elkészítését, kézbesítését, az adóztatást érintő változások folyamatos nyomon követését, a befizetések könyvelését. Amennyiben az adózó elfogadja a határozatban megállapítottakat, az előírt időben megfizeti az adóját, az adószámlán megjelenő befizetés könyvelésre kerül, ezzel az adóigazgatási eljárás lezárul.

Emellett előfordult azonban olyan eset is, amikor a kötelezett nem tudta megfizetni a kirótt adót, ebben az esetben lehetősége van részletfizetési, vagy fizetési halasztás iránti kérelem benyújtására. Ezek elbírálásánál, döntések meghozatalánál körültekintően kell eljárni, melynek során az ügyfél és az önkormányzat számára egyaránt méltányolható döntést kell hozni.

A befizetést nem teljesítő adóalanyok esetében a különböző behajtási cselekményekre is szükség volt annak érdekében, hogy a hátralékok állományának növekedése ne folytatódjon. E körbe elsősorban a felszólításokat követően letiltásokra, bankszámlákhoz tartozó inkasszók benyújtására került sor.

Az adócsoport dolgozóinak feladatkörébe tartozik továbbá az adók módjára behajtandó köztartozások kezelése, a kimutatott köztartozások behajtása is.

2022. évben adóügyekben az iktatott ügyiratok száma 17.039 volt, ebből 955 határozat. Fellebbezés nem volt.

Hatósági bizonyítvány kiállítására 465 esetben került sor. Bíróságok megkeresésére 18 vagyoni bizonyítványt, adózók kérelmére – pályázat, illetve hitel ügyintézés céljára – 104 adóigazolást állítottunk ki.

Emellett 343 adó- és értékbizonyítvány készült, részben hagyatéki eljáráshoz, részben kérelemre hitelfelvételhez, illetve végrehajtó megkeresésére.

Mivel a nyolc település iktatását egy iktatórendszer kezeli, ezért a fenti számok a közös hivatalhoz tartozó települések iratait is tartalmazzák.

Az adóigazgatási feladatok ellátásáról, valamint a 2022. pénzügyi évi adatairól szóló beszámolót a Képviselő-testület jelen testületi ülés keretében, önálló napirendként tárgyalja.

1. **Összegzés**

A Bonyhádi Közös Önkormányzati Hivatal mindennapi működése a 2021. február 1-jétől hatályos Szervezeti és Működési Szabályzata szerint történik. Eszerint a kollégák a Hivatal 4 osztálya valamelyikét erősítik, és minden társult településünk, kirendeltségünk tartozik valamely osztályhoz is.

A Bonyhádi Közös Önkormányzati Hivatalhoz tartozó 10 településen az önkormányzatok feladatellátása 2022. évben is folyamatosan biztosított volt, a jogszabályoknak megfelelő, magas színvonalú működést állandó célként tűztük magunk elé. Folyamatosan törekedtünk arra, hogy a képviselő-testületek, társulások, bizottságok, nemzetiségi önkormányzatok, intézmények - és nem utolsó sorban – a lakosság igényeit kiszolgáljuk.

A 2022. év második felében nagy energiákat fordítottunk az energiabeszerzésre, valamint a takarékossági intézkedések végrehajtására. Mindkét területen eredményesnek ítélem a munkánkat.

Köszönöm kollégáimnak és az osztályvezetőknek a beszámoló összeállításához nyújtott segítséget, és köszönöm a polgármesterek, elnökök és képviselők támogatását a hivatali munkában.

Kollégáim nevében köszönöm a Képviselő-testületek támogatását!

Bonyhád, 2023. március 22.

Filczinger Ágnes

jegyző